
HiST

Høgskoleadministrasjonen

Kalvskinnet

Høring på NOU 2008:3 SETT UNDER ETT. Ny struktur for høyere utdanning. 
Avdeling for sykepleie støtter i det alt vesentlige HiST høringsutspill på NOU 2008:3 Sett under ett. Ny struktur for høyere utdanning, men vil likevel kommentere og utdype noen punkter som fremstår som meget viktig for avdelingen.
Utvalgets forslag om å avskaffe rammeplaner.

Avdelingen er meget skeptisk til å avskaffe de nasjonale rammeplanene. Etter vår mening er dette et redskap som skal sikre en enhetlig utdanning innenfor sykepleieprofesjonen. Denne skepsisen gjør seg gjeldende både på bachelornivå og ikke minst på videreutdanningsnivå. På bachelornivået er man opptatt av at det skal utøves en enhetlig yrkesutdanning ved de ulike utdanningsstedene slik at man sikrer kvalitet og kompetanse på sykepleierkandidatene som uteksamineres. Dette er for avdelingen et overordnet mål, som vi også mener å finne støtte for i NOKUTs arbeider. Stjernøutvalget peker også på at ett av NOKUTs ankepunkter nettopp var at utdanningene hadde ulik profil. Avdelingen ser en stor fare for at denne ulikheten vil bli vesentlig større ved et bortfall av rammeplanene. Når det gjelder bachelorutdanningen har vi en autorisasjon i etterkant av studiet. Denne kan i noen grad virke normerende, men etter avdelingens mening vil dette på langt nær være et godt nok rammeverk for å sikre en lik profil og enhetlig utdanning. I tillegg har vi problemet med at svært få av våre videreutdanninger har autorisasjon. Vi ser derfor en stor fare i at disse utdanningene fort kan havne i et fagpolitisk vakuum, og sjansen for at utdanningene utvikler seg i ulike retninger vil være stor. Dette er i mange tilfeller små og spesialiserte fagmiljø som vil stå overfor meget store utfordringer hvis rammeverket forsvinner. Et annet aspekt ved rammeplanene er at de danner grunnlaget for yresautorisasjon der dette gis. En yrkesautorisasjon etter dagens modell er etter avdelingens mening en god sikring av at de vordende yrkesutøverne innehar en viss mengde kunnskap innenfor et definert område. Avdelingen mener denne ordningen må opprettholdes og ikke delegeres til instanser som vil få problemer med å ha en helhetlig oversikt over utdanningen, både den teoretiske- og den praktiske delen av utdanningen.
Avdelingens konklusjon er at rammeplaner er det beste redskapet for å ivareta en minstenorm for kvalitet og kunnskap i utdanningen og derigjennom danne grunnlaget for en enhetlig yrkesautorisasjon. I tillegg er dette et meget godt politisk redskap for å gi styringssignaler for å sikre ivaretakelse av pasientenes helse og velvære i et samfunnsmessig perspektiv.

Sentralisering i et regionalt perspektiv
Avdelingen ser det som svært viktig å være en utdanning og faglig kraftsentrum for regionen. Vi ser det derfor som viktig at det skal være nærhet mellom utdanningssted og praksis. For å få en god praksisopplæring kreves det et tett samarbeid mellom utdannings- og praksisinstitusjonen. Avdelingen ser derfor store fordeler i sentralisering av en del fagtilbud, spesielt innenfor spesialiserte videreutdanningstilbud. En slik sentralisering vil nødvendigvis ikke bety en sammenslåing eller samlokalisering, men kan skje ved at ansvaret for utdanningene legges til høgskoler som har gode forutsetninger for å tilby gode praksisstudier og som kan bygge tyngre forsknings- og fagmiljøer enn det som er tilfellet når slike utdanninger blir spredt rundt på mange høgskoler. Den høgskolen som da får ansvaret for en slik utdanning må da selvsagt også påta seg ansvaret for å tilrettelegge undervisningen på en slik måte at man ivaretar regionale interesser. Dette kan skje gjennom desentrale utdanningstilbud av ulik art, men hvor studentene er sikret et faglig kvalitativt godt tilbud, både innenfor den teoretiske og praktiske undervisningen. Avdelingen vil i denne sammenhengen fremheve Trondheims posisjon som et kraftsentrum innenfor helsefaglig utdanning og forskning gjennom det tette samarbeidet som er mellom HiST, NTNU, Sintef helse og St. Olavs hospital som de viktigste aktørene

